PMIndiaData/PMIndiaSum huggingface dataset:
ரோட்டரி இன்டர்நேஷனல் வேர்ல்ட்  மாநாட்டில் பிரதமர் நிகழ்த்திய உரை

உலகம் முழுவதையும் சேர்ந்த மாபெரும் சுழற்சங்க குடும்பத்தினரே, அன்பு நண்பர்களே, வணக்கம்! உலகளாவிய சிறிய மகாசபை போல இங்கே பெருமளவில் கூடியிருக்கின்ற ரோட்டரி இன்டர்நேஷனல் மாநாட்டில் உரையாற்ற நான் மகிழ்ச்சி அடைகிறேன். இது பன்முகத்தன்மை கொண்டது, துடிப்புமிக்கது. சுழற்சங்கத்தினராகிய நீங்கள் அனைவரும் உங்களின் சொந்தத்துறைகளில் வெற்றி பெற்றிருக்கிறீர்கள். இருப்பினும் பணியுடன் மட்டும் நீங்கள் கட்டுப்படுத்திக் கொள்ளவில்லை. இந்த புவிக்கோளினை சிறப்பானதாக மாற்றும் விருப்பம் உங்களை இந்தத் தளத்திற்கு ஒருங்கிணைத்து அழைத்து வந்துள்ளது. வெற்றி மற்றும் சேவையின் உண்மையான கலவையாக இது இருக்கிறது. நண்பர்களே!, இந்த அமைப்பு இரண்டு முக்கியமான நோக்கங்களை கொண்டுள்ளது. ஒன்று தன்னலத்தையும் விஞ்சிய சேவை. மற்றொன்று சிறப்பாக சேவை செய்வோர் பெரும் ஆதாயம் பெறுகிறார்கள். இந்த இரண்டும் ஒட்டுமொத்த மனித குலத்திற்கும் நன்மை செய்யும் கோட்பாடுகளாகும். ஆயிரக்கணக்கான ஆண்டுகளுக்கு முன் நமது முனிவர்கள், துறவிகள் இதையே ஆற்றல்மிகு பிரார்த்தனையாக நமக்கு அளித்தனர். அனைத்து ஜீவராசிகளும் மகிழ்ச்சியாக இருக்கட்டும். அனைத்து ஜீவராசிகளும் ஆரோக்கிய வாழ்க்கையை பெறட்டும் என்பது அவர்களின் வேண்டுகோளாக இருந்தது. இதுதான் நமது கலாச்சாரம். இதன் பொருள் மகாத்மாக்கள் மற்றவர்களின் நலனுக்காக மட்டுமே பணியாற்றுகிறார்கள், வாழ்கிறார்கள். நமது நாடு புத்தர், மகாத்மா காந்தி ஆகியோருடையது. அவர்கள் அனைத்துக்கும் மேலாக மற்றவர்களின் வாழ்க்கைக்காக செயல்படுவதை எடுத்துக்காட்டியவர்கள். நண்பர்களே! நாம் அனைவரும் ஒருவரை ஒருவர் சார்ந்திருக்கிறோம். ஒருவரோடு ஒருவர் உறவாக இருக்கிறோம். ஒருவரோடு ஒருவர் தொடர்புடைய உலகத்தில் இருக்கிறோம். “இந்தப் பிரபஞ்சத்தில் எந்தவொரு அணுவும் தன்னுடன் மற்றொன்றை பிணைத்து இழுத்து செல்லாமல், இந்த உலகம் இயங்க முடியாது” என்று சுவாமி விவேகானந்தர் மிகச்சரியாகவே எடுத்துரைத்தார். இதனால் தனி நபர்களும், அமைப்புகளும், அரசுகளும் ஒருங்கிணைந்து நமது புவிக்கோளை கூடுதல் பலமுடையதாகவும், நீடிக்கவல்லதாகவும் மாற்றுவது மிகவும் முக்கியமானதாகும். ரோட்டரி இன்டர்நேஷனல் என்பது இந்த பூமியில் மேற்கொண்டுள்ள பல பணிகள் ஆக்கப்பூர்வமான தாக்கத்தை ஏற்படுத்தியிருப்பதை கண்டு நான் மகிழ்ச்சி அடைகிறேன். நண்பர்களே! எனது உரையை நான் நிறைவு செய்வதற்கு முன், சுழற்சங்க குடும்பத்திற்கு நான் ஒரு வேண்டுகோளை வைக்கிறேன். அடுத்த இரண்டு வாரங்களுக்குள் ஜூன் 21 அன்று சர்வதேச யோகா தினம் வருகிறது. யோகா என்பது உடல், மனம், அறிவு, ஆன்மிகம் ஆகியவற்றின் நலனுக்கானது என்பதை நீங்கள் அறிவீர்கள். ரோட்டரி குடும்ப உறுப்பினர்களாகிய நீங்கள் பெரும் எண்ணிக்கையில் உலகம் முழுவதும் யோகா தினத்தை அனுசரிப்பீர்களா? உங்களின் உறுப்பினர்களிடையே யோகாவை தொடர்ச்சியாக மேற்கொள்ள ஊக்கப்படுத்துவீர்களா? அப்படி செய்தால் அதன் பயனை நீங்கள் காணலாம். உங்களின் மாநாட்டில் உரையாற்ற என்னை அழைத்ததற்கு நான் மீண்டும் நன்றி கூர்கிறேன். ஒட்டுமொத்த ரோட்டரி இன்டர்நேஷ்னல் குடும்பத்திற்கு எனது வாழ்த்துக்கள். நன்றி! உங்களுக்கு மிக்க நன்றி.
ரஷ்யக் கூட்டமைப்பின் அதிபர் மேன்மை தங்கிய விளாடிமிர் புதினுடன் பிரதமர் உரையாடினார்

ரஷ்யக் கூட்டமைப்பின் அதிபர் மேன்மை தங்கிய விளாடிமிர் புதினுடன் பிரதமர் திரு.நரேந்திர மோடி இன்று தொலைபேசியில் உரையாடினார். உக்ரைனில் உருவாகியிருக்கும் நிலைமை குறித்து இரு தலைவர்களும் விவாதித்தனர். உக்ரைன் மற்றும் ரஷ்ய அணிகளுக்கு இடையே நடைபெறும் பேச்சுவார்த்தை நிலைமை குறித்து அதிபர் புதின் பிரதமர் மோடியிடம் விவரித்தார். ரஷ்யா, உக்ரைன் இடையே நடைபெறும் பேச்சுவார்த்தையை வரவேற்ற பிரதமர் மோடி, போர் நிறுத்தத்திற்கு இவர்கள் தலைமை தாங்குவார்கள் என்ற நம்பிக்கையை வெளியிட்டார். அதிபர் புதின் மற்றும் அதிபர் ஸெலென்ஸ்கி இடையேயான நேரடி உரையாடல் அமைதி முயற்சிகளுக்குப் பெரிதும் உதவும் என்று அவர் யோசனை தெரிவித்தார். சுமியில் இன்னமும் இந்திய மாணவர்கள் இருப்பதை அடுத்து அவர்களின் பாதுகாப்பு மற்றும் பந்தோபஸ்து குறித்து பிரதமர் மோடி தமது ஆழ்ந்த கவலையை தெரிவித்தார். இந்திய மாணவர்கள் உள்ளிட்ட குடிமக்களை வெளியேற்றுவதற்கு மனிதாபிமான அடிப்படையிலான வழித்தடங்களுக்கு உதவி செய்வது தொடர்பான நடவடிக்கைகளை அதிபர் புதின் பிரதமரிடம் எடுத்துரைத்தார்.
நாடாளுமன்ற மழைக்கால கூட்டத் தொடர் 17.7.2017 அன்று தொடர்வதை முன்னிட்டு பிரதமர் அளித்த அறிக்கையின் தமிழாக்கம்

நாடாளுமன்ற மழைக்கால கூட்டத் தொடர் இன்று தொடர்கிறது. கோடைகாலத்திற்கு பிறகு வந்துள்ள முதல் மழை மண்ணில் இருந்து புதிய நறுமணத்தை எழுப்பும். அதேபோல், ஜி.எஸ்.டி. அமலாக்கத்திற்கு பிறகு நடக்கும் இந்த மழைக்கால கூட்டத் தொடர் புது உத்வேகத்தை ஏற்படுத்தும். எப்போதெல்லாம் அரசியல் கட்சிகளும் அரசும் சேர்ந்து நாட்டின் நலனை மனதில் கொண்டு ஒரு முடிவை எடுக்கின்றனவோ அப்போதெல்லாம் மக்களின் நலனுக்கான அவர்களின் உறுதிப்பாட்டை எடுத்துக்காட்டுகிறது. ஜி.எஸ்.டி. வெற்றிகரமாக அமலாக்கத்திற்கு வந்தது இதனை உறுதி செய்கிறது. ஜி.எஸ்.டி. ஆதரவு உணர்வு நாளுக்கு நாள் வலுப்பெற்று வருகிறது. இந்த ஜி.எஸ்.டி. உத்வேகம் இந்த கூட்டத் தொடரில் நிலைக்கும் என்று நான் நம்புகிறேன். பல்வேறு விஷயங்களுக்கு இந்த மழைக்கால கூட்டத்தொடர் முக்கியமானதாகும். 15.08.2017 அன்றோடு நமது நாடு சுதந்திரம் அடைந்து 70 ஆண்டுகள் முடிகிறது. 09.08.2017 அன்றோடு வெள்ளையனே வெளியேறு இயக்கம் நடைபெற்று 75 ஆண்டுகள் முடிகிறது. இந்த கூட்டத்தொடரில், நமது நாட்டிற்கு குடியரசுத் தலைவர் மற்றும் துணை குடியரசுத் தலைவரை தேர்ந்தெடுக்கும் வாய்ப்பு உள்ளது. ஒருவகையில், இந்த கூட்டத்தொடரில் பல்வேறு முக்கிய நிகழ்வுகளை நமது நாடு காணும். அதானால், இயற்கையாக இந்த மழைக்கால கூட்டத்தொடரின் மீது மக்களின் கவனம் அதிகமாக இருக்கும். நாடாளுமன்ற மழைக்கால கூட்டத் தொடர் துவங்க உள்ள நிலையில் தங்களது கடின உழைப்பு மூலம் நமது நாட்டில் உணவு பாதுகாப்பினை உறதி செய்து வரும் விவசாயிகளுக்கு நாம் தலை வணங்குவோம். நமது நாட்டின் நன்மைக்காக அனைவரும் ஒன்று சேர்ந்து பல முக்கிய முடிவுகளை எடுப்பதற்கு ஏதுவாக அனைத்து கட்சிகளும் நாடாளுமன்ற உறுப்பினர்களும் விவாதிக்க இந்த மழைக்கால கூட்டத்தொடர் வாய்ப்பாக இருக்கும் என்று நான் உறுதியாக நம்புகிறேன். அனைவருக்கும் மிக்க நன்றி.
கிரிஷி உன்னத்தி விழா – விவசாயிகளின் வருமானத்தை 2022ம் ஆண்டுக்குள் இரட்டிப்பாக்க உறுதி கொள்வோம்.

பிரதமர் திரு நரேந்திர மோடி அவர்கள், விவசாயிகளின் வருவாயை 2022ம் ஆண்டுக்குள் இரட்டிப்பாக்க வேண்டும் என்று உறுதி கொள்ளுமாறு, விவசாயிகள், மாநில அரசுகள் மற்றும் மத்திய அரசுகளை கேட்டுக் கொண்டார். இந்திய விவசாயம் குறித்த தனது உணர்வுகளை கிரிஷி உன்னத்தி விழாவில் கலந்து கொண்ட விவசாயிகளோடு பகிர்ந்து கொண்ட பிரதமர், இந்தப் பணி எளிதான பணி அல்ல ஆனால், அடையப்பட வேண்டிய இலக்கு என்றார். கிரிஷி உன்னத்தி விழா இந்தியாவின் விதியை மாற்றி அமைக்க வல்லது என்றார் பிரதமர். இந்தியாவின் எதிர்காலம், விவசாயத்தின் வளர்ச்சி, விவசாயிகளின் வளர்ச்சி மற்றும் கிராமங்களின் வளர்ச்சி ஆகியவற்றில் கட்டப்பட வேண்டும் என்றார் பிரதமர். இந்த ஆண்டு நிதிநிலை அறிக்கை, விவசாயத் துறையில் பெரும் தாக்கத்தை ஏற்படுத்தும் என்றார் பிரதமர். விவசாயத் துறையில் அடுத்த புரட்சி தொழில்நுட்பம் மற்றும் நவீனமயமாக்கலின் மீது கட்டப்பட வேண்டும் என்ற பிரதமர், இந்தியாவின் கிழக்குப் பகுதியில் இதை செயல்படுத்துவதற்கான ஏராளமான சாத்தியக்கூறுகள் உண்டு என்றார். அரசு அந்த இலக்கை நோக்கியே பயணிக்கிறது என்றார் பிரதமர். விவசாயத்தில் செய்யப்படும் முதலீட்டு செலவை குறைப்பதன் மூலம் விவசாயிகளின் வருமானத்தை பெருக்க முடியும் என்பதை பிரதமர் விளக்கினார். மண் வள அட்டைத் திட்டம், பிரதம மந்திரி நீர்ப்பாசனத் திட்டம் போன்ற திட்டங்கள் இதை மனதில் வைத்தே உருவாக்கப்பட்டன என்றார். பயிர்கள் விளைவிப்பதோடு மேலும் சில பணிகளைச் செய்வதன் மூலம் விவசாய வருமானம் அதிகரிக்கும் என்றார் பிரதமர். பயிர்களை விதைப்பதோடு சேர்த்து, வயல் எல்லைகளில் மரங்களை நடுவதும், கால்நடைகளை வளர்ப்பதும் விவசாயிகளுக்கு பயனளிக்கும் என்றார் பிரதமர். இது போன்ற நடவடிக்கைகளால், விவசாயத்தில் நஷ்டமாகும் என்ற ஆபத்தை தவிர்க்கலாம் என்றார் பிரதமர். பிரதம மந்திரி பயிர்க் காப்பீட்டுத் திட்டங்களின் பயன்களை விளக்கிய பிரதமர், இத்திட்டம் பல்வேறு ஆலோசனைகளுக்குப் பிறகு உருவாக்கப்பட்டது என்றார். குறைந்த பட்ச ப்ரீமியம் தொகையில் அதிக பாதுகாப்பு என்ற வகையில் இத்திட்டம் உருவாக்கப்பட்டுள்ளது என்றார் பிரதமர். முன்னதாக பிரதமர் கண்காட்சிகளை சுற்றிப் பார்த்தார். விவசாயத்தில் கடைபிடிக்கப்பட்டு வரும் பல்வேறு தொழில்நுட்பங்களையும், பல அமைப்புகளின் பங்களிப்பையும், நவீன விவசாய இயந்திரங்களையும், கால்நடைகளையும் பிரதமர் பார்வையிட்டார். 2014-15ம் ஆண்டுக்கான கிரிஷி கர்மான் விருதுகளை மாநிலங்களுக்கும் விவசாயிகளுக்கும் பிரதமர் வழங்கினார். கிசான் சுவிதா என்ற புதிய திட்டத்தை பிரதமர் அறிமுகப்படுத்தினார். இத்திட்டத்தின் மூலம், விவசாயிகள், வானிலை, சந்தை விலைகள், விதைகள், உரங்கள் மற்றும் பூச்சிக் கொல்லிகள் மற்றும் விவசாய இயந்திரங்கள் பற்றி அறிந்து கொள்ளலாம்.
வரும் நவம்பர் எட்டாம் தேதியன்று ஹசிராவில் ரோ-பாக்ஸ் முனையத்தை திறந்து வைத்து, ஹசிரா மற்றும் கோகாவுக்கு இடையே ரோ-பாக்ஸ் படகு சேவையையும் துவக்கி வைக்கிறார் பிரதமர்

வரும் நவம்பர் எட்டாம் தேதியன்று காலை 11 மணி அளவில் ஹசிராவில் ரோ-பாக்ஸ் முனையத்தை திறந்து வைத்து, ஹசிரா மற்றும் கோகாவுக்கு இடையே ரோ-பாக்ஸ் படகு சேவையையும் காணொலி மூலம் பிரதமர் திரு நரேந்திர மோடி துவக்கி வைக்கிறார். நீர்வழிகளை சரியாகப் பயன்படுத்தி நாட்டின் பொருளாதார வளர்ச்சியோடு அவற்றை ஒருங்கிணைக்கும் பிரதமரின் நோக்கத்தை அடைவதற்கான பெரிய நடவடிக்கையாக இது இருக்கும். இந்த சேவையை பயன்படுத்தும் உள்ளூர் மக்களிடமும் பிரதமர் உரையாடவிருக்கிறார். மத்திய கப்பல் இணை அமைச்சர் மற்றும் குஜராத் முதல்வர் ஆகியோர் இந்த நிகழ்ச்சியில் பங்கேற்கின்றனர். 100 மீட்டர்கள் நீளம் மற்றும் 100 மீட்டர்கள் அகலத்தோடு ரோ-பாக்ஸ் முனையம் திறந்து வைக்கப்பட இருக்கிறது. இதற்கான செலவு சுமார் ரூ 25 கோடியாகும். நிர்வாக அலுவலகக் கட்டிடம், வாகனங்களை நிறுத்துமிடம், துணை மின் நிலையம் மற்றும் நீர் கோபுரம் உள்ளிட்ட பல்வேறு வசதிகள் இந்த முனையத்தில் ஏற்படுத்தப்பட்டுள்ளன. மூன்று அடுக்குகள் கொண்ட ரோ-பாக்ஸ் கலன் 'வாயேஜ் சிம்பொனி', 2500-2700 மெட்ரிக் டன்கள் கொள்ளளவுடனும், 12000 முதல் 15000 ஜிகா டன்கள் இடப்பெயர்வுத் திறனுடனும் உருவாக்கப்பட்டுள்ளது. (ஒவ்வொன்றும் 50 மெட்ரிக் டன்கள் எடையுடைய) 30 வண்டிகள் சரக்கை முதல் அடுக்கிலும், 100 பயணிகள் கார்களை மேல் அடுக்கிலும், 500 பயணிகள் மற்றும் 34 பணியாளர்கள் மற்றும் உபசரிப்புப் பணியாளர்களை பயணிகள் அடுக்கிலும் இது கொள்ளும். ஹசிரா மற்றும் கோகாவுக்கு இடையேயான ரோ-பாக்ஸ் படகு சேவையினால் பல்வேறு பலன்கள் ஏற்படும். தெற்கு குஜராத் மற்றும் சவுராஷ்டிரா பகுதியின் நுழைவுவாயிலாக இது செயல்படும். கோகா மற்றும் ஹசிராவுக்கிடையேயான தொலைவை 370 கிலோமீட்டர்களில் இருந்து 90 கிலோமீட்டர்களாக இது குறைக்கும். பத்து முதல் 12 மணி நேரமாக இருந்து சுமார் நான்கு மணி நேரமாக பயண நேரம் குறைவதால், (ஒரு நாளைக்கு சுமார் 9000 லிட்டர்கள்) எரிபொருள் மிச்சமாவதோடு இல்லாமல், படகுகளின் பராமரிப்பு செலவும் பெருமளவு குறையும். ஒரு நாளைக்கு மூன்று தடவை பயணம் மேற்கொள்ளும் இந்த சேவையினால், வருடத்துக்கு சுமார் 5 லட்சம் பயணிகள், 80,000 வாகனங்கள், 50,000 இரு சக்கர வாகனங்கள் மற்றும் 30,000 டிரக்குகளை எடுத்து செல்ல முடியும். சரக்கு வாகன ஓட்டுநர்களின் களைப்பு இதன் மூலம் குறைந்து, அவர்களின் வருமானம் உயர்ந்து, அதிக பயணங்கள் மேற்கொள்ள வாய்ப்பு கிடைப்பதன் மூலம் அதிக வருமானமும் கிடைக்கும். ஒரு நாளைக்கு 24 மெட்ரிக் டன்கள் என்னும் அளவுக்கும், ஒரு வருடத்துக்கு சுமார் 8653 மெட்ரி டன்கள் என்னும் அளவுக்கும் கரியமில வெளிப்பட்டை குறைக்க இது வழிவகுக்கும். சவுராஷ்டிராப் பகுதியை எளிதில் அணுகும் வசதியை ஏற்படுத்தி, புதிய வேலைவாய்ப்புகளையும் இது உருவாக்கும். படகு சேவைகளின் மூலமாக, சவுராஷ்டிரா மற்றும் கட்ச் பிராந்தியத்தில் உள்ள துறைமுகத் துறை, மரச் சாமான்கள் தொழில் மற்றும் உர நிறுவனங்களுக்கு இதனால் மிகப்பெரிய ஊக்கம் கிடைக்கும். குறிப்பாக போர்பந்தர், சோம்நாத், துவாரகா மற்றும் பலிதானா ஆகிய பகுதிகளில் சுற்றுச்சூழல் சுற்றுலா மற்றும் ஆன்மிக சுற்றுலா ஆகியவை நல்ல வளர்ச்சி அடையும். இணைப்பு வசதிகள் மேம்படுவதால், கிர்ரில் உள்ள ஆசிய சிங்கங்களின் புகழ்பெற்ற வனவிலங்கு சரணாலயத்துக்கு அதிக அளவில் சுற்றுலா பயணிகள் வருகை புரிவார்கள்.
தங்கம் தொடர்பான திட்டங்களை தொடங்கி வைத்து பிரதமர் அளத்து குறிப்புரை

பிரதமர் திரு. நரேந்திர மோடி இன்று தங்கம் தொடர்பான மூன்று திட்டங்களைத் துவக்கி வைத்தார். இந்த நிகழ்ச்சி புது தில்லியில் பிரதமர் இல்லம் அமைந்துள்ள எண் 7, ரேஸ் கோர்ஸ் சாலையில் நடைபெற்றது. தங்கத்தை பணமாக்கிக் கொள்ளுதல், சவரன் தங்கப் பத்திரத் திட்டம், தங்க நாணயத் திட்டம் ஆகியன இத்திட்டங்களாகும். நிகழ்ச்சியில் உரையாற்றிய பிரதமர், இத்திட்டங்கள் கேக்கின் மேலிட்ட இனிப்பான கிரீம் என வர்ணித்தார். இந்தியாவை ஏழைநாடு என்றழைப்பதற்கு ஒரு காரணமும் இல்லை. ஏனெனில் இங்கே 20 ஆயிரம் டன் தங்கம் உள்ளது என்றார் அவர். நாட்டில் உள்ள தங்கம் உற்பத்தித் திறன் உடையதாகவும் மாற்றப்பட வேண்டும் என்றும் அவர் யோசனை தெரிவித்தார். இந்திய சமுதாயத்தில் தங்கம் பெண்களுக்கு அதிகாரமளிக்கும் ஆதாரமாக விளங்கி வருகிறது. இந்தத் திட்டங்கள் இத்தகைய அதிகாரமளித்தலை வலியுறுத்துவனவாக அமையும் என்றார். இந்தியாவில் குடும்ப பொற்கொல்லர் பெற்றுள்ள அங்கீகாரத்தையும் நம்பிக்கையையும் பற்றி பிரதமர் விவரித்தார். இத்தகைய பொற்கொல்லர்கள் இத்திட்டங்களை நன்கு உணர்ந்து கொண்டால் அவர்களே இவற்றின் முக்கிய முகவர்களாக மாறிவிடுவர் என்றார் அவர். அசோக சக்கரம் பொறித்த தங்க நாணயம் வெளியிடப்பட்டது பற்றி குறிப்பிட்ட பிரதமர் திரு, நரேந்திர மோடி, இது தேசத்திற்கு பெருமை சேர்க்கும் என்றார். இனிமேல் மக்கள் வெளிநாட்டில் தயாரிக்கப்பட்ட தங்க நாணயங்களையும் தங்க கட்டிகளையும் நம்பி இருக்க வேண்டியதில்லை என்றார். இந்தத் திட்டங்கள் தொடர்பான வலைத்தளத்தையும் பிரதமர் வெளியிட்டார். திட்டங்களில் முதலில் சேர்ந்த ஆறு முதலீட்டாளர்களுக்கு முதலீட்டுச் சான்றிதழ்களையும் அவர் வழங்கினார். மத்திய நிதியமைச்சர் திரு. அருண் ஜேட்லி, வர்த்தக இணை அமைச்சர் திருமதி. நிர்மலா சீதாராமன், நிதித்துறை இணையமைச்சர் திரு. ஜெயந்த் சின்ஹா ஆகியோர் நிகழ்ச்சியில் பங்கேற்றனர்.
இந்திய பாதுகாப்பு பெட்ரோலிய கையிருப்பு நிறுவனம் மற்றும் ஐக்கிய அரபு எமிரேட்டுகளின் அபுதாபி தேசிய எண்ணெய் நிறுவனம் இடையே எண்ணெய் சேமிப்பு மற்றும் மேலாண்மைக்காக வரையறுக்கப்பட்ட ஒப்பந்தத்துக்கு அமைச்சரவை ஒப்புதல்

எண்ணெய் சேமிப்பு மற்றும் மேலாண்மைக்காக இந்திய பாதுகாப்பு பெட்ரோலிய கையிருப்பு நிறுவனம் (ISPRL) மற்றும் ஐக்கிய அரபு எமிரேட்டுகளின் அபுதாபி தேசிய எண்ணெய் கழகம் (ADNOC) இடையே கையெழுத்தான வரையறுக்கப்பட்ட ஒப்பந்தத்துக்கு பிரதமர் திரு.நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் செயல்பாட்டுக்கு பிந்தைய ஒப்புதல் வழங்கப்பட்டது. இந்த ஒப்பந்தத்தின்படி, கர்நாடக மாநிலத்தின் மங்களூருவில் உள்ள இந்திய பாதுகாப்பு பெட்ரோலிய கையிருப்பு நிறுவனத்தின் சேமிப்புக் கிடங்கில் 0.81 எம்எம்டி அல்லது 58,60,000 மில்லியன் பேரல் அளவுக்கு கச்சா எண்ணெயை அபுதாபி தேசிய எண்ணெய் கழகம் சேமித்து வைக்கும். சேமித்து வைக்கப்படும் கச்சா எண்ணெயில், சில பகுதி அபுதாபி தேசிய எண்ணெய் கழகத்தின் வர்த்தக பயன்பாட்டுக்கு பயன்படுத்தப்படும். எனினும், பெரும்பாலான பகுதி, முற்றிலும் பாதுகாப்பு விவகாரங்களுக்காக மட்டுமே பயன்படுத்தப்படும். இந்த ஒப்பந்தம் கையெழுத்தானதன் மூலம், இந்தியாவின் எரிசக்தி பாதுகாப்பு உறுதிப்படுத்தப்படும். இந்தியாவும், யூ.ஏ.இ – யும் பாதுகாப்புத் துறையில் கூட்டாளிகளாக உள்ளன. அபுதாபி தேசிய எண்ணெய் கழகம் மேற்கொள்ளும் முதலீடு, முதலீட்டுக்கான உயர்மட்டக் குழுவின் கீழ், யூ.ஏ.இ. மேற்கொள்ளும் மிகப்பெரும் முதலீடு ஆகும். மேலும், இந்தியாவில் எரிசக்தி துறையில் யூஏஇ மேற்கொள்ளும் முதலாவது முதலீடு ஆகும்.
ராஜ்கோட் நகரில் சமூக அதிகாரமளித்தல் முகாமில் பங்கேற்ற பிரதமர் மாற்றுத் திறனாளிகளுக்குக் கருவிகளை வழங்கினார்

பிரதமர் மந்திரி திரு. நரேந்திர மோடி குஜராத் ராஜ்கோட் நகரில் சமூக அதிகாரமளித்தல் முகாமில் (சம்ஜிக் அதிகாரிதா ஷிவிர்) இன்று பங்கேற்று உரை நிகழ்த்தினார். அப்போது, அதில் பங்கேற்ற மாற்றுத் திறனாளிகளுக்கு கருவிகளை வழங்கினார். நிகழ்ச்சியில் பேசிய பிரதமர், மத்திய அரசு நாட்டில் உள்ள ஏழை, எளியவர்களின் நலன்களுக்காகத் தன்னை அர்ப்பணித்துக் கொண்டுள்ளது என்றார். மாற்றுத் திறனாளி சகோதரர்களின் வாழ்க்கையையே மாற்றியமைக்கும் வகையிலான புதிய செயல்களையும் தொழில்நுட்ப முறைகளையும் தொழில்துறையினர் கண்டறிய வேண்டும் என்று பிரதமர் கேட்டுக் கொண்டார். “மாற்றுத் திறனாளிகளின் நலன்களுக்காக மத்திய அமைச்சர் டாக்டர் தாவர் சந்த் கெலாட் மற்றும் அவரது தலைமையிலான குழுவினர் பாடுபடுவது வரலாற்றுப் பெருமைக்குரியது. பாராட்டத் தக்கது” என்று புகழ்ந்தார். “இந்தியா சுதந்திரம் பெற்று 75 ஆண்டுகள் நிறைவடையும் 2022ம் ஆண்டில் நாட்டில் வீடற்றவர்கள் இல்லை என்ற நிலை எட்டப்படும். அந்த வீடுகள் அனைத்து வசதிகளையும் கொண்டதாக இருக்கும்” என்று பிரதமர் உறுதிபடக் கூறினார்.
கடற்படைக்குரிய கண்டுபிடிப்புகள் மற்றும் சுதேசிமயமாக்கல் நிறுவனத்தின் ‘ஸ்வாவ்லம்பன்’ கருத்தரங்கில் ஜூலை 18-ஆம் தேதி பிரதமர் உரையாற்றுகிறார்

புதுதில்லி டாக்டர் அம்பேத்கர் சர்வதேச மையத்தில் நடைபெறும் கடற்படைக்குரிய கண்டுபிடிப்புகள் மற்றும் சுதேசிமயமாக்கல் நிறுவனத்தின் (என்.ஐ.ஐ.ஓ) ‘ஸ்வாவ்லம்பன்’ கருத்தரங்கில் ஜூலை 18-ஆம் தேதி பிரதமர் திரு நரேந்திர மோடி மாலை 4:30 மணிக்கு உரையாற்றுவார். பாதுகாப்புத் துறையில் தன்னிறைவு அடைவது என்பது, தற்சார்பு இந்தியாவின் முக்கிய தூணாக உள்ளது. மேலும், இந்திய கடற்படையில் சுதேசிமயமாக்கல் தொழில்நுட்பத்தின் பயன்பாட்டை ஊக்குவிக்கும் ‘ஸ்பிரிண்ட் சவால்களை' நிகழ்ச்சியின்போது பிரதமர் அறிமுகப்படுத்துவார். விடுதலையின் 75 ஆண்டு அமிர்தப் பெருவிழாவின் ஒரு பகுதியாக, பாதுகாப்பு புதிய கண்டுபிடிப்புகள் நிறுவனத்துடன் இணைந்து இந்திய கடற்படையில் உள்நாட்டில் தயாரிக்கப்பட்ட குறைந்தபட்சம் 75 புதிய தொழில்நுட்பங்கள்/ பொருட்களை சேர்ப்பது கடற்படைக்குரிய கண்டுபிடிப்புகள் மற்றும் சுதேசிமயமாக்கல் நிறுவனத்தின் நோக்கமாகும். இந்தக் கூட்டுத் திட்டம், ஸ்பிரிண்ட் என்று பெயரிடப்பட்டுள்ளது (ஐடெக்ஸ், என்.ஐ.ஐ.ஓ மற்றும் டி.டி.ஏ.சி வாயிலாக ஆராய்ச்சி மற்றும் மேம்பாட்டில் ஆதரவு). பாதுகாப்புத் துறையில் தன்னிறைவு அடைவதை நோக்கி இந்திய தொழில்துறை மற்றும் கல்வித் துறையை ஊக்கப்படுத்துவது இந்தக் கருத்தரங்கின் நோக்கம். தொழில்துறை, கல்வித்துறை, சேவைகள், அரசு முதலியவற்றின் தலைவர்கள் ஒரு பொதுவான தளத்தில் ஒன்றிணைந்து, பாதுகாப்புத் துறைக்கான பரிந்துரைகளை உருவாக்குவதற்கான ஒரு தளத்தை இந்த இரண்டு நாள் கருத்தரங்கு (ஜூலை 18- 19) வழங்கும். புதிய கண்டுபிடிப்புகள், உள்ளூர்மயமாக்கல், ஆயுதம் மற்றும் விமான போக்குவரத்திற்கான பிரத்தியேக அமர்வுகள் நடைபெறும். சாகர் (பிராந்தியத்தில் உள்ள அனைவருக்கும் பாதுகாப்பு மற்றும் வளர்ச்சி) என்ற அரசின் தொலைநோக்குப் பார்வைக்கு இணங்க இந்திய பெருங்கடல் பகுதி சார்ந்த விஷயங்கள் கருத்தரங்கின் இரண்டாவது நாளன்று விவாதிக்கப்படும்.
லோக்மன்யா பால் கங்காதர் திலக்கின் 100 வது மறைவு தினத்தை முன்னிட்டு பிரதமர் அஞ்சலி.

லோக்மன்யா பால் கங்காதர் திலக்கின் 100வது மறைவு தினத்தை முன்னிட்டு பிரதமர் திரு.நரேந்திர மோடி அவருக்கு அஞ்சலி செலுத்தினார். “லோக்மன்யா திலக்கின் 100வது மறைவு தினத்தன்று இந்தியா அவருக்குத் தலை வணங்குகிறது. அவரது சிந்தனைகள், தைரியம், நீதி உணர்வு மற்றும் சுயாட்சி குறித்த யோசனைகள் என்றும் நமக்கு ஊக்கமளிக்கிறது” என்று பிரதமர் தனது டுவிட்டரில் குறிப்பிட்டுள்ளார்.
மகப்பேறு பயன் சட்டம் 1961- திருத்தம்

பிரதமர் திரு. நரேந்திர மோடி தலைமையிலான, மத்திய அமைச்சரவை, மகப்பேறு பயன் சட்டம், 1961-க்கான திருத்தங்களை, நாடாளுமன்றத்தில் மகப்பேறு பயன் (திருத்தம்) மசோதா, 2016 என அறிமுகப்படுத்தியதற்கான தனது பின்னேற்பு ஒப்புதலை அளித்தது. மகப்பேறு பயன் சட்டம், 1961 பணிபுரியும் பெண்களின் மகப்பேறு காலத்தில் பாதுகாப்பு அளிப்பதுடன், அவர்கள் குழந்தைகளை பராமரிப்பதற்காக ‘மகப்பேறு பயன்’ – முழுஊதியத்துடன் கூடிய விடுப்பு – பெற உரிமையளிக்கிறது. இச்சட்டம் 10 மற்றும் அதற்கு மேற்பட்ட பணியாளர்களை கொண்ட நிறுவனங்களுக்கு பொருந்தும். இத்திருத்தங்கள், ஒருங்கிணைக்கப்பட்ட பிரிவில் பணியாற்றும் 1.8 மில்லியன் (ஏறத்தாழ) பெண் தொழிலாளர்கள் பயன் பெற உதவும். மகப்பேறு பயன் சட்டம், 1961-க்கான திருத்தங்கள் கீழ்க்கண்டவாறு: • மகப்பேறு பயன், இரண்டு உயிருடன் உள்ள குழந்தைகளுக்காக 12 வாரங்களிலிருந்து 26 வாரங்களாகவும், இரண்டுக்கும் மேற்பட்ட குழந்தைகளுக்கு 12 வாரங்களாகவும் உயர்த்தப்படுகிறது. • ‘சுமக்கும் தாய்’ மற்றும் ‘தத்துத் தாய்’ ஆகியோருக்கு 12 வார மகப்பேறு பயன் • ‘வீட்டிலிருந்தே பணியாற்றும் வசதி’ ஏற்படுத்துதல் • 50 மற்றும் அதற்கும் மேற்பட்ட தொழிலாளர்கள் கொண்ட நிறுவனங்கள் கண்டிப்பாக குழந்தைகள் காப்பகம் ஏற்படுத்த வேண்டும். நியாயங்கள்: • குழந்தைப் பருவத்தில் குழந்தைக்கான தாய் அன்பு – குழந்தையின் வளர்ச்சிக்கு முக்கியமாகும். • 44வது, 45வது மற்றும் 46வது இந்திய தொழிலாளர் மாநாடு மகப்பேறு பயன்களை 24 வாரங்களாக உயர்த்த பரிந்துரைத்துள்ளது. • மகளிர் மற்றும் குழந்தைகள் நல அமைச்சகம் மகப்பேறு பயனை 8 மாதங்களாக உயர்த்தவுள்ளது. • முத்தரப்பு ஆலோசனைகளின்போது, அனைத்து பங்கேற்பாளர்களும் பொதுவாக இத்திருத்த முன்மொழிவிற்கு ஆதரவளித்துள்ளனர்.
பிரதமர் திரு நரேந்திர மோடி, ஐரோப்பிய கவுன்சில் அதிபர் திரு சார்லஸ் மிச்செல் ஆகியோர் இடையிலான தொலைபேசி உரையாடல்

பிரதமர் திரு நரேந்திர மோடி ஐரோப்பிய கவுன்சில் அதிபர் திரு சார்லஸ் மிச்செலை தொலைபேசியில் இன்று தொடர்பு கொண்டு பேசினார். உக்ரைனில் தற்போது நிலவும் சூழல் குறித்து கவலை தெரிவித்த பிரதமர், உக்ரைனில் நடைபெற்று வரும் வன்முறையை கைவிட்டு, போர் நிறுத்தத்தை மேற்கொண்டு பேச்சுவார்த்தைக்கு திரும்ப வேண்டுமென்ற இந்தியாவின் தொடர் வேண்டுகோளை வெளியிட்டார். அனைத்து நாடுகளில் இறையாண்மை மற்றும் பிராந்திய ஒருமைப்பாட்டுக்கு மதிப்பு கொடுக்க வேண்டுமென்றும் அவர் வலியுறுத்தினார். பாதிக்கப்பட்ட பகுதிகளுக்கு மருந்துகள் உட்பட, அவசர நிவாரன உதவிகளை வழங்க இந்தியா மேற்கொண்டுவரும் முயற்சிகள் குறித்தும் பிரதமர் விளக்கினார்.
நாடெங்கும் உள்ள உஜ்வாலா பயனாளிகளுடன்                பிரதமர் கலந்துரையாடல்

நாடெங்கும் உள்ள உஜ்வாலா பயனாளிகளுடன் பிரதமர் திரு. நரேந்திர மோடி இன்று (28.05.2018) காணொளி மூலமாகக் கலந்துரையாடினார். இந்தக் கலந்துரையாடலில் நாடு முழுவதிலுமுள்ள 600 -க்கும் மேற்பட்ட மையங்களில் மூன்று உஜ்வாலா பயனாளிகள் வீதம் கலந்துகொண்டனர். இந்தக் கலந்துரையாடலை நரேந்திர மோடி செயலி, பல்வேறு தொலைக்காட்சி செய்தி அலைவரிகள், சமூக வலைத்தளங்கள் உள்ளிட்ட பல்வேறு தளங்கள் வாயிலாக 10 லட்சம் பேர் கண்டுள்ளனர் என மதிப்பிடப்பட்டுள்ளது. தொழில்நுட்பத்தின் பயனாக, பயனாளிகளுடன் உரையாடவும் அவர்களின் அனுபவங்களைப் பகிர்ந்துகொள்ளவும் முடிந்ததற்காகப் மகிழ்ச்சி தெரிவித்த பிரதமர், உஜ்வாலா திட்டம். முன்னேற்றத்தின் ஓர் அடையாளமாகத் திகழ்கிறது என்றார். இந்தத் திட்டம் குறிப்பிடத்தக்க சமூக மாற்றத்தைத் தூண்டுகிறது என்றும் விளைவாக, அது நாட்டின் ஒட்டுமொத்த வளர்ச்சியை ஊக்குவிக்கிறது என்றும் அவர் கூறினார். இதுவரையிலும் உஜ்வாலா திட்டத்தின் மூலம் கிராமப்புறங்களில் ஏறத்தாழ 4 கோடி மகளிர், சமையல் எரிவாயு இணைப்பைப் பெற்றுள்ளனர். 1955 முதல் 2014 வரையிலான சுமார் 60 ஆண்டுகளில் 13 கோடி பேர் எல்.பி.ஜி. இணைப்பு பெற்றிருந்ததோடு ஒப்பிடுகையில், 2014 முதல் 4 ஆண்டுகளில் ஏறக்குறைய 10 கோடி புதிய சமையல் எரிவாயு இணைப்புகள் அளிக்கப்பட்டுள்ளன. கலந்துரையாடலின் தொடக்கத்தில், இல்லத்தரசிகளின் வாழ்க்கையை எளிதாக்குவதன் முக்கியத்துவத்தை உணர்த்தும்வகையில் முன்ஷி பிரேம் சந்த் 1933 –ல் எழுதிய ஒரு கதையைப் பிரதமர் குறிப்பிட்டார். சிறந்த ஆரோக்கியப் பலன், நச்சுப் புகையிலிருந்து விடுதலை, தூய எரிபொருள் ஆகிய பலன்களை உஜ்வாலா அளித்துள்ளது என்றார் அவர். சமையல் செய்யும் நேரம் மிச்சமாவதால், உபரி வருமானத்தை ஈட்டும் ஒரு மாபெரும் வாய்ப்பு பெண்களுக்கு இப்போது கிடைத்துள்ளது என்றும் பிரதமர் கூறினார். இந்தத் திட்டத்தில் இடைத்தரகர்கள் இருக்கக் கூடாது என்பதில் மத்திய அரசு மிகுந்த கவனத்தைச் செலுத்திவருகிறது என்றும் பயனாளிகள் வெளிப்படையிலான முறையிலேயே தேர்ந்தெடுக்கப்படுகிறார்கள் என்றும் பிரதமர் கூறினார். இந்தியாவில் 81 % கிராமங்கள் 75 % எல்பிஜி இணைப்புள்ள நிலையில், 69 சதவிகிதக் கிராமங்கள் இப்போது 100 சதவிகித எரிவாயு இணைப்பைப் பெற்றுள்ளன என்று பிரதமர் தெரிவித்தார். பிரதமருடன் கலந்துரையாடும்போது, எவ்வாறு சமையல் எரிவாயு இணைப்பானது சமையல் செய்வதில் செலவிடும் தங்கள் நேரத்தைக் குறைத்துள்ளது என்றும் தங்கள் ஒட்டுமொத்தக் குடும்பத்தினரின் வாழ்க்கைத் தரத்தை உயர்த்தியுள்ளது என்றும் பயனாளிகள் தெரிவித்தனர்.
IBSF உலக ஸ்நூக்கர் சாம்பியன் பட்டத்தை வென்ற பங்கஜ் அத்வானிக்கு பிரதமர் பாராட்டு

சமீபத்தில் நிறைவடைந்த IBSF உலக ஸ்நூக்கர் சாம்பியன் போட்டியில் 18வது உலக சாம்பியன் பட்டத்தை வென்ற திரு. பங்கஜ் அத்வானிக்கு பிரதமர் திரு. நரேந்திர மோடி பாராட்டு தெரிவித்துள்ளார். “சமீபத்தில் நிறைவடைந்த IBSF உலக ஸ்நூக்கர் சாம்பியன் போட்டியில் 18வது உலக சாம்பியன் பட்டத்தை வென்றதற்காக பாராட்டுகள் பங்கஜ் அத்வானி. உங்களுடைய சாதனைகள் எங்களை மிகவும் பெருமையடையச் செய்கின்றன,” என்று பிரதமர் கூறியுள்ளார்.
தீபாவளிப் பண்டிகையையொட்டிப் பிரதமர் மக்களுக்கு வாழ்த்து தெரிவித்துள்ளார்

தீபாவளிப் பண்டிகையையொட்டிப் பிரதமர் திரு நரேந்திர மோடி நாட்டு மக்களுக்கு வாழ்த்து தெரிவித்துள்ளார். இந்தத் தீபஒளித் திருவிழா அனைவரின் வாழ்விலும் மகிழ்ச்சியையும், நல்ல ஆரோக்கியத்தையும் கொண்டுவரட்டும் என்றும் அவர் வாழ்த்தியுள்ளார். ட்விட்டர் செய்தியில் பிரதமர் கூறியிருப்பதாவது: “அனைவருக்கும் இனிய தீபாவளி நல்வாழ்த்துக்கள். தீபாவளி என்பது ஒளி மற்றும் ஒளிக்கதிர்களுடன் தொடர்புடையது. இந்தப் புனிதமான பண்டிகை நம் வாழ்வில் மகிழ்ச்சி மற்றும் நல்வாழ்வை மேம்படுத்தட்டும். குடும்பம் மற்றும் நண்பர்களுடன் நீங்கள் ஓர் அற்புதமான தீபாவளியைக் கொண்டாடுவீர்கள் என்று நான் நம்புகிறேன்.”
ஐதராபாதின் நல்லகண்ட்லாவில் மத்திய நீர்வள ஆணையத்திற்கு சொந்தமான நிலத்தை, சாலை விரிவாக்கப் பணிகளுக்காக தெலங்கானா மாநில அரசு கையகப்படுத்த மத்திய அமைச்சரவை ஒப்புதல்

பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், ஐதராபாதில் மத்திய நீர்வள ஆணையத்திற்கு சொந்தமான நிலத்தின் கிழக்குப் பகுதியில் உள்ள சுற்றுச்சுவர் (சுமார் 200 மீ) உள்ளிட்ட பத்து ஏக்கர் நிலத்தில், 372 சதுர அடி நிலத்தை, ஆரச்சாலை எண்.30 மேம்பாட்டுப் பணிகளுக்காக தெலங்கானா அரசு கட்டணம் ஏதுமின்றி கையகப்படுத்திக் கொள்ள அனுமதி அளிக்கப்பட்டது. அந்த இடத்தில் அமைக்கப்பட உள்ள மத்திய நீர்வள ஆணையத்தின் உயர் சிறப்பு மையத்திற்கு, விரிவுப்படுத்தப்பட்ட சாலை மிகவும் பயனுள்ளதாக அமையும்.